Document ID: 31990R3890

Κανονισμός (ΕΟΚ) αριθ. 3890/90 της επιτροπής
της 27ης Δεκεμβρίου 1990
για συντηρητικά μέτρα στον τομέα του προβείου κρέατος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 5 και 155,
Εκτιμώντας:
ότι το άρθρο 4 παράγραφος 2 του κανονισμού (ΕΟΚ) αριθ. 3013/89 του Συμβουλίου της 25ης Σεπτεμβρίου 1989 περί κοινής οργανώσεως της αγοράς στον τομέα του προβείου και αιγείου κρέατος [1] θεσπίζει ότι η κοινοτική διαπίστωση των τιμών του αντιπροσωπευτικού κοινοτικού ποιοτικού τύπου των νωπών ή διατηρημένων με απλή ψύξη σφαγίων προβάτων εφαρμόζεται σε όλα τα κράτη μέλη το αργότερο την 1η Ιανουαρίου 1991·
ότι η Επιτροπή έχει υποβάλει στο Συμβούλιο πρόταση σχετικά με τον καθορισμό αυτού του κοινοτικού αντιπροσωπευτικού ποιοτικού τύπου· ότι το Συμβούλιο μέχρι σήμερα δεν έχει εγκρίνει απόφαση επ' αυτού· ότι οι μεταβατικές διατάξεις που καθορίζονται στο άρθρο 22 παράγραφος 3 του κανονισμού (ΕΟΚ) αριθ. 3013/89 λήγουν στο τέλος της περιόδου εμπορίας 1990·
ότι η Επιτροπή, σε εφαρμογή των καθηκόντων που της έχουν ανατεθεί από τη συνθήκη, οδηγείται στη λήψη των απαραίτητων συντηρητικών μέτρων για να εξασφαλισθεί η συνέχιση της λειτουργίας της εν λόγω κοινής οργανώσεως της αγοράς, και να αποφευχθούν διαταραχές· ότι τα μέτρα αυτά πρέπει, ειδικότερα, να αποσκοπούν στη διατήρηση του καθεστώτος του καθορισμού των τιμών των νωπών ή διατηρημένων με απλή ψύξη σφαγίων προβάτων στις αντιπροσωπευτικές αγορές κάθε ζώνης διαπιστώσεως τιμών και να διατηρηθεί η εφαρμογή των διατάξεων του κανονισμού (ΕΟΚ) αριθ. 1481/86 της Επιτροπής της 15ης Μαΐου 1986 περί καθορισμού των τιμών των νωπών ή διατηρημένων με απλή ψύξη ολοκλήρων σφαγίων αμνών, που διαπιστώνονται στις αντιπροσωπευτικές αγορές της Κοινότητας και περί του πίνακα των τιμών ορισμένων άλλων ποιοτήτων ολοκλήρων σφαγίων προβάτων εντός της Κοινότητας [2], όπως τροποποιήθηκε τελευταία από τον κανονισμό (ΕΟΚ) αριθ. 3983/89 [3]·
ότι τα μέτρα αυτά λαμβάνονται συντηρητικά και δεν προδικάζουν τη μεταγενέστερη απόφαση του Συμβουλίου,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Οι τιμές των νωπών ή διατηρημένων με απλή ψύξη σφαγίων προβάτων διαπιστώνονται στις αντιπροσωπευτικές αγορές της Κοινότητας βάσει των τιμών που διαπιστώνονται στις αντιπροσωπευτικές αγορές κάθε ζώνης διαπιστώσεως τιμών κατά την έννοια του άρθρου 4 παράγραφος 1 του κανονισμού (ΕΟΚ) αριθ. 3013/89 για τις διάφορες κατηγορίες νωπών ή διατηρημένων με απλή ψύξη σφαγίων προβάτων, σύμφωνα με το άρθρο 22 παράγραφος 3 του ιδίου κανονισμού.
Άρθρο 2
Για τον καθορισμό των τιμών των νωπών ή διατηρημένων με απλή ψύξη σφαγίων προβάτων που διαπιστώνονται σύμφωνα με το άρθρο 1 εφαρμόζονται οι διατάξεις του κανονισμού (ΕΟΚ) αριθ. 1481/86.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται έως τη στιγμή που θα εφαρμοσθούν τα μέτρα που θα θεσπιστούν από το Συμβούλιο σε εφαρμογή του άρθρου 4 παράγραφος 2 του κανονισμού (ΕΟΚ) αριθ. 3013/89.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 27 Δεκεμβρίου 1990.

Labels: 2
17